**Na poti k novi viziji in strategiji za Četrtno skupnost Sostro**

V ponedeljek, 11. marca 2024, smo izpeljali srečanje krajanov ČS Sostro, na katerem smo predstavili načrtovane korake oblikovanja nove vizije in strategije razvoja ČS Sostro. Srečanja v dvorani Zadružnega doma Zadvor se je udeležilo okoli sto krajanov. Pokazalo se je, kako pomembna so takšna srečanja ter izmenjave: omogočajo izmenjavo informacij, pametno koriščenje veščin in virov, krajane povezujejo in ustvarjajo skupnost.

Krajane ČS Sostro je pozdravila predsednica četrtne skupnosti, ga. Marjana Marn. V uvodu je izpostavila glavne značilnosti četrtne skupnosti, med katerimi izstopajo njena velikost, bogastvo zelenih in kmetijskih površin, ter poudarila glavni cilj srečanja:

»V prihodnosti si želimo razvijati projekte, ki bodo koristili vsem prebivalcem ČS Sostro, zato smo ustanovili Komisijo za pripravo vizije in izvedbo strategije Četrtne skupnosti Sostro 2023-2030. Ta bo skupaj z vami opredelila, kaj je tisto, kar potrebujemo, da bodo naši pogoji za življenje boljši. Pri tem boste imeli ključno vlogo krajani, ki boste lahko prispevali svoje ideje in predloge.«

Predstavniki Civilne iniciative Zeleno Sostro so predstavili načrtovane korake izdelave strategije razvoja ČS Sostro.

* 11. marec 2024: (že izpeljano) Srečanje s krajani in predstavitev osnutka strategije razvoja ČS Sostro
* April 2024: Sestanki z lokalnimi društvi, podjetniki, kmeti
* Pomlad 2024: Delavnica za krajane
* Poletje 2024: Priprava in dopolnitve osnutka strategije razvoja ČS Sostro
* Jesen 2024: Javna predstavitev osnutka strategije razvoja ČS Sostro
* Sklepni dogodek: predstavitev strategije razvoja ČS Sostro, vzpostavljenega sodelovanja in začrtanih projektov

Na srečanju so predstavniki ČS Sostro in komisije za razvoj Sostra poudarili, da je za nadaljevanje priprave strategije razvoja ključno, da sodelujejo predstavniki vseh naselij, ki bodo zastopali interese sokrajanov. Pomembno je vključiti tudi mlajše generacije, člane društev, podjetnike in ostale skupine četrtne skupnosti Sostro.

Strategija razvoja Sostra bo predstavljala dokument, ki bo veljal za kompas trajnostnega razvoja in dolgoročno vodilo četrtne skupnosti, ne pa za doseganje kratkoročnih ciljev (npr. posamične prometne rešitve). Stane Miklavec, predstavnik komisije, je izpostavil: »Trajnostni razvoj ne pomeni sprememb danes ali jutri. Trajnostni razvoj pomeni izboljšanje pogojev za mnoge generacije za nami.«

Udeležence je zanimalo tudi, kakšno veljavo bo imela strategija v primeru menjave predstavnikov Sveta ČS Sostro. Svetniki so pojasnili, da njihovo delo temelji na delu predhodnikov, da pobude krajanov zapisujejo na že obstoječ seznam pobud in jih z novim mandatom ne izbrišejo, temveč rešujejo. Strategija razvoja in vizija Sostra bosta zapisana v dokumentu, ki se bo v prihodnosti še dopolnjeval.

**Kako lahko sodelujem?**

Vse krajane, ki jih zanima sodelovanje in potek tega projekta, vabimo, da se udeležijo delavnic. Datumi delavnic bodo objavljeni na tej spletni strani ter kanalih Zeleno Sostro na Facebooku in Instagramu.

**Sledite nam!**

Svoje ideje in pobude za oblikovanje strategije razvoja ČS Sostro lahko oddate tudi na elektronski naslov strategijasostro@gmail.com, v namenski nabiralnik v Četrtni skupnosti ali pisno na naslov: »Za strategijo«, Četrtna skupnost Sostro, Cesta II. grupe odredov 43, 1261 Ljubljana-Dobrunje.